CELEX: 62015CN0470
Language: da
Date: 2015-09-07 00:00:00
Title: Sag C-470/15: Anmodning om præjudiciel afgørelse indgivet af Raad van State (Nederlandene) den 7. september 2015 — Lufthansa Cargo AG mod Staatssecretaris van Infrastructuur en Milieu

30.11.2015   
            
            
               DA
            
            
               Den Europæiske Unions Tidende
            
            
               C 398/17
            
         Anmodning om præjudiciel afgørelse indgivet af Raad van State (Nederlandene) den 7. september 2015 — Lufthansa Cargo AG mod Staatssecretaris van Infrastructuur en Milieu
   (Sag C-470/15)
   (2015/C 398/22)
   Processprog: nederlandsk
   
      Den forelæggende ret
   
   Raad van State
   
      Parter i hovedsagen
   
   
      Sagsøger: Lufthansa Cargo AG
   
      Sagsøgt: Staatssecretaris van Infrastructuur en Milieu
   
      Præjudicielle spørgsmål
   
   
               1)
            
            
               Skal artikel 3, stk. 1, litra c), nr. ii), første led, i lufttransportaftalen mellem Det Europæiske Fællesskab og dets medlemsstater på den ene side og Amerikas Forenede Stater på den anden side (EUT 2007 L 134) fortolkes således, at denne aftale er tilstrækkelig hjemmel til, at et EF-luftfartsselskab fra medlemsstat A, der har indladet fragt i et tredjeland, efter en mellemlanding i USA, hvor fragten ikke udlosses, udlosser fragten i en anden medlemsstat B, og at det for så vidt ikke er nødvendigt at gøre bilaterale aftaler mellem medlemsstat B og et tredjeland gældende?
            
         
               2)
            
            
               Kan et EF-luftartsselskab over for andre medlemsstater end den medlemsstat, hvor dette selskab har sit hovedforretningssted, udlede rettigheder af lufttransportaftalen mellem Det Europæiske Fællesskab og dets medlemsstater på den ene side og Amerikas Forenede Stater på den anden side?
            
         
               3)
            
            
               Er artikel 5 i Europa-Parlamentets og Rådets forordning (EF) nr. 847/2004 af 29. april 2004 om forhandling og gennemførelse af luftfartsaftaler mellem medlemsstaterne og tredjelande (EUT 2004 L 195, berigtiget i EUT 2007 L 204) til hinder for, at der ved afgørelsen af, om kriteriet om etablering som omhandlet i artikel 49 i traktaten om Den Europæiske Unions funktionsmåde og nærmere udviklet i Domsstolens praksis er opfyldt, bl.a. stilles det krav, at et EF-luftartsselskab med hovedforretningssted i medlemsstat A har stationeret en del af sin flåde bestående af mindst to luftfartøjer i medlemsstat B?